**HANKIJA:**

**Mittetulundusühing Tartumaa Ühistranspordikeskus**

**Riigihanke nimetus:**

**„Avalik bussiliinivedu Tartu maakonnas”**

**CPV kood 60112000-6 (maantee ühistransporditeenused)**

**Viitenumber 241985**

**Juhised pakkumuse koostamiseks**

**Teenuse ostmine**

**Rahvusvaheline avatud e-hankemenetlus**

**2021**

**Juhised pakkujale (edaspidi Pakkuja)**

Mittetulundusühing Tartumaa Ühistranspordikeskus (edaspidi *Hankija*)kuulutab välja rahvusvahelise avatud riigihanke „Avalik bussiliinivedu Tartu maakonnas” ning teeb käesolevaga huvitatud isikutele ettepaneku esitada pakkumusi vastavalt hanke alusdokumentides sisalduvatele tingimustele.

# Üldandmed:

**Hankija nimi ja andmed:** Mittetulundusühing Tartumaa Ühistranspordikeskus,

registrikood 80426233, Pepleri 6, 51003 Tartu, e-post: transport@tartumaa.ee, telefon +372 56876944

**Riigihanke nimetus:** „Avalik bussiliinivedu Tartu maakonnas“

**Hankemenetluse eest vastutav isik:** Maikl Aunapuu, e-post: maikl.aunapuu@tartumaa.ee, tel+372 56876944

**Hanke eeldatav maksumus: 19 592 454.00 €**

**Hankelepingu täitmise** Leping jõustub allkirjastamisest. Veoteenuse osutamise
**tähtaeg:** periood on eelduslikult 01.01.2023 kuni 31.03.2028.

**Peamine teenuse teostamise koht:** Tartu maakond.

**Pakkumuse jõusoleku aeg:** 120 päeva pakkumuste esitamise tähtpäevast arvates

**Riigihanke alusdokumendid:** 1) Hanketeade (edaspidi HT) – RHR e-keskkonna vorm

2) Hankepass – RHR e-keskkonna vorm

3) Nõuded Pakkujale – Kvalifitseerimistingimused - RHR e-keskkonna vorm

4) Nõuded pakkumusele – Vastavustingimused - RHR e-keskkonna vorm

5) Pakkumuse maksumuse vorm – RHR e-keskkonna vorm

6) AD Juhised pakkumuse koostamiseks

7) AD Lisa 1 Tehniline kirjeldus

8) AD Lisa 1 Tehniline kirjeldus: Lisa 1 Nõuded bussidele

 9) AD Lisa 1 Tehniline kirjeldus: Lisa 2 Sõiduplaanid

10) AD Lisa 1 Tehniline kirjeldus: Lisa 3 Maksimaalsed täituvused

11) AD Lisa 2 ATL - Lepingutingimused (ATL projekt koos lisadega nr 1, 2, 3, 4, 5, 7, 8).

12) Pakkumusvormid: AD Vorm 1: Pakkumuse maksumuse arvestus; AD Vorm 2: Bussijuhtide tööaja ja palga arvestus; AD Vorm 3: Riigihanke teostamiseks pakkuja poolt kasutatavate busside loetelu.

# Hankelepingu ese

* 1. Hankelepingu esemeks on Euroopa Parlamendi ja nõukogu määruse (EÜ) nr 1370/2007 tähenduses sõitjate vedu avaliku teenindamise lepingu (edaspidi Leping või ATL) alusel Tartu maakonna avalikel bussiliinidel eeldatavalt perioodil 01.01.2023 – 31.03.2028, sh sõidupiletite müügi ja muude avaliku teenindamise kohustusega kaasnevate teenuste ning nende üle järelevalve teostamise korraldus hanke alusdokumentides (edaspidi AD) ja selle lisades ettenähtud tingimustel.
	2. Hange ei ole jaotatud osadeks, kuna Tartumaa ühistranspordikeskuse poolt korraldatav liinivõrk on käsitletav tervikuna.
	3. Hanke tehniline kirjeldus on toodud alusdokumentides (AD) Lisas 1 Tehniline kirjeldus, millel on 3 lisadokumenti. AD Lisa 1 Tehniline kirjeldus: Lisa 1 Nõuded bussidele, AD Lisa 1 Tehniline kirjeldus: Lisa 2 Sõiduplaanid ja AD Lisa 1 Tehniline kirjeldus: Lisa 3 Maksimaalsed täituvused.
	4. Tulevase hankelepingu tingimused on sätestatud alusdokumentides ATL – Lepingutingimused, mis sisaldab avaliku teenindamise lepingu projekti koos lisadega nr 1, 2, 3, 4, 5, 7 ja 8.

# Pakkumuse tagatis ja garantiid

* 1. Pakkumuse tagatis on 190 000 (sada üheksakümmend tuhat) eurot.
	2. Pakkuja esitab pakkumuse tagatise krediidi- või finantseerimisasutuse või kindlustusandja garantiina või rahasumma deponeerimisega Hankija arvelduskontole [EE961010220267103222](https://e.seb.ee/web/ifirma.w?sesskey=SdbpfjklkkQbkmpkYdiajtpbkfIOMiQC&act=STATEMENT1&lang=EST&frnam=X&val_id=99&acc_no=EE961010220267103222). Garantiikirja kohaselt on Hankija õigustatud saama Garantiikirja alusel maksimaalselt punktis 3.1 nimetatud rahasumma väljamakse Hankija esimesel nõudmisel hiljemalt 10 pangapäeva jooksul. Garantiikiri ei tohi sisaldada Hankija õiguseid kitsendavaid lisatingimusi.

# Riigihanke alusdokumentide saamine, hankemenetluses osalemine

* 1. Hankemenetluses osalemiseks peab huvitatud isik registreeruma e-riigihangete keskkonnas hankes osalejana. Kõikidel huvitatud isikutel on võimalik riigihanke alusdokumente saada e-riigihangete keskkonnast digitaalsel kujul. Hankija ei vastuta e-riigihangete keskkonna ja sidevahendite tehnilise toimimise eest.
	2. Pakkumuse esitamine tähendab pakkumuse esitanud isiku täielikku nõustumist kõigi riigihanke alusdokumentides esitatud tingimustega ja kohustust neid järgida hankelepingu elluviimisel. Alternatiivpakkumuste või osaliste pakkumuste esitamine ükskõik millise alusdokumentides kirjeldatud tööde kohta, samuti pakkumuse variantide esitamine ei ole lubatud.

# Nõuded pakkumuse vormistamisele ja esitamisele

* 1. Pakkumus tuleb esitada elektrooniliselt e-riigihangete keskkonna kaudu hiljemalt HT osa IV punktis IV.2.2) määratud tähtpäevaks.
	2. Dokumendi punktis 5 sätestatud nõudeid ja tingimusi rakendatakse nii pakkumuse dokumentide, individuaalset seisundit iseloomustavate dokumentide kui ka kvalifitseerimisdokumentide suhtes, seda ka siis, kui viidatud on näiteks ainult pakkumuse dokumentidele, v.a. kui AD-st ei tulene teisiti.
	3. Pakkuja peab esitama pakkumuses kirjaliku kinnituse kõigi hanketeates ja hanke alusdokumentides eitatud tingimuste ülevõtmise kohta. Pakkumus ei või olla mistahes viisil eksitav, Pakkujal ei ole õigust esitada pakkumuses lisatingimusi või tingimuslikku pakkumust. Pakkumus esitatakse üksnes asjaolude kohta, mille kohta Hankija soovib võistlevaid pakkumusi.
	4. Hankija aktsepteerib pakkumusi, mis on esitatud e-riigihangete keskkonna kaudu.
	5. Pakkuja kannab kõik pakkumuse ettevalmistamisega ning esitamisega seotud kulud ja riski, kaasa arvatud vääramatu jõu toime võimalusel.
	6. Pakkumus tuleb esitada allkirjastatuna Pakkuja seadusliku esindaja (juhatuse liikme) või selleks volitust omava isiku poolt (vajadusel esitada volikiri) elektrooniliselt e-riigihangete keskkonnas aadressil https://riigihanked.riik.ee selleks ette antud struktuuri kohaselt hiljemalt HT-s toodud tähtajaks.
	7. Pakkuja peab esitama pakkumuse ja kõik sellega seotud dokumendid (sh hankepass) eesti keeles.
	8. Hankija aktsepteerib esitatavate pakkumuste dokumentide osas üldlevinud dokumentide formaate nagu .pdf (Portable Document Format), .txt (Text) ja .rtf (RichTextFormat). Käesoleva juhiste punktis 15 nimetatud vormid esitatakse MS Excel formaadis või sellega ühilduvas formaadis.
	9. Pakkuja ei krüpteeri pakkumuse dokumente.
	10. Hankija ei vastuta võimalike viivituste, tõrgete või katkestuste eest, mida põhjustavad e-keskkonnas Hankija kontrolli alt väljas olevad asjaolud nagu vääramatu jõud, elektrikatkestused, häired Pakkuja või Hankija telefoni või interneti ühenduses või muude elektrooniliste seadmete ja vahendite, sealhulgas tarkvara, töös. Hankija ei vastuta e-keskkonna kasutamisest või mittekasutamisest tekkinud kahjude või saamatajäänud tulu eest.
	11. Pakkumus peab olema jõus vähemalt **120 (ükssada kakskümmend) kalendripäeva** pakkumuse esitamise tähtajast arvates.

# Pakkumuse struktuur

* 1. Pakkumuses peavad sisalduma kõik andmed ja dokumendid kontrollimaks Pakkuja kõrvaldamise aluste puudumist ja Pakkuja kvalifitseerimistingimustele vastavust ning pakkumuse vastavust hanke alusdokumentidele.
	2. Kui Hankija ei ole sätestanud teisiti, siis Pakkujal ei ole lubatud Hankija poolt ette antud vorme muuta ega lahtreid tühjaks jätta või vormil nõutud andmeid esitamata jätta.

# Kõrvaldamise, kvalifitseerimis- ja vastavustingimused

* 1. Pakkuja kõrvaldamise, kvalifitseerimise ja vastavuse tingimused on e-riigihangete registri poolt genereeritud hankepassis.

# Pakkumuste avamine

* 1. Pakkumused avatakse e-riigihangete keskkonnas hanke avamise tähtpäeval.

# Pakkumuste vastavuse kontrollimine

* 1. Hankijal on õigus hinnata pakkumusi pöördmenetlusena, mis tähendab, et kõrvaldamise aluseid ja kvalifitseerimistingimustele vastamist kontrollib Hankija ainult Pakkuja suhtes, keda kavatsetakse edukaks tunnistada.

# Pakkumuste vastavaks tunnistamine või pakkumuste tagasi lükkamine

* 1. Hankija kontrollib Pakkujate esitatud pakkumuste vastavust hanke alusdokumentides esitatud tingimustele. Pakkumus tunnistatakse vastavaks, kui see on kooskõlas kõikide hanke alusdokumentides esitatud tingimustega ja pakkumuses ei esine sisulisi kõrvalekaldeid hanke alusdokumentides esitatud tingimustest.
	2. Pärast vastavate pakkumuste ja eduka pakkumuse väljaselgitamist ning asjakohase otsuse tegemist sõlmib Hankija eduka pakkumuse esitanud Pakkujaga Lepingu. Leping on avaliku teenindamise leping ÜTS § 20 lg 1 mõistes. ATL on haldusleping haldusmenetluse seaduse § 95 mõistes.
	3. Hankija lükkab pakkumuse tagasi, kui pakkumus ei vasta hanke alusdokumentides ning selle lisades esitatud tingimustele. Hankija lükkab pakkumuse tagasi, kui pakkumuse vastavustingimustes või nende vormides pole esitatud kõiki nõutud andmeid.
	4. Hankija jätab endale õiguse lükata tagasi kõik pakkumused igal ajal enne hankelepingu sõlmimist, kui:
		1. ükski pakkumus ei ole tunnistatud vastavaks;
		2. kõikide vastavaks tunnistatud pakkumuste maksumused ületavad hanke eeldatavat maksumust või Hankija reaalseid rahalisi vahendeid, mistõttu hange ei ole Hankijale sellise maksumusega vastuvõetav;
		3. langeb ära vajadus lepingu sõlmimise järele põhjusel, mis ei sõltu Hankijast, nt põhjusel, mis tuleneb õigusaktide muutumisest, kõrgemalseisvate asutuste haldusaktidest või toimingutest vms põhjustel;
		4. ettenägematutel ja Hankijast mitteolenevatel põhjustel, kui riigihanke menetluse toimumise ajal on Hankijale teatavaks saanud uued asjaolud, mis välistavad või muudavad Hankijale ebaotstarbekaks hankemenetluse jätkamise ja hankelepingu sõlmimise riigihanke alusdokumentides sätestatud tingimustel (sh muudatused seadusandluses, teistes õigusaktides) või lepingu sõlmimine kokkulepitud tingimustel ei vastaks muutunud asjaolude tõttu enam Hankija varasematele vajadustele või ootustele.

# Pakkumuste hindamine ja edukaks tunnistamine

* 1. Hankija hindab ja võrdleb kõiki vastavaks tunnistatud pakkumusi ning tunnistab edukaks majanduslikult soodsaima pakkumuse hindamiskriteeriumide alusel, st pakkumuse, mis saab kõrgeima väärtuspunktide koguarvu.
	2. Hindamise kord:
		1. Eduka pakkumuse valiku aluseks on majanduslikult soodsaim pakkumus 100 väärtuspunkti skaalal arvestades järgmisi kriteeriume:
			1. **Maksumuse kriteerium** – Maksimaalse arvu punkte (65) saab kõige madalama hinnatava sõidukilomeetri maksumusega pakkumus (käibemaksuta), teised pakkumused saavad punkte proportsionaalselt vähem, kasutades väärtuspunktide arvestamise meetodit Merit Point System (Madalaima maksumusega pakkumus/ hinnatav pakkumus x 65).
			2. **Metaangaasil sõitvate sõidukite kriteerium** – Kui pakkuja on valmis hankelepingu täitmiseks (koheselt liiniveo algusest kogu lepingu perioodi jooksul) kasutama vähemalt 80% ulatuses metaangaasil (CNG; LNG) sõitvaid busse, mis vastavad *AD Lisa 1 Tehniline kirjeldus: Lisa 1 Nõuded bussidele*, siis omistatakse pakkujale 15 punkti. Kõigi teiste lahenduste puhul saab pakkuja 0 punkti.
			3. **Alkoluku olemasolu kriteerium** – Kui Pakkuja on valmis kõik pakkumuse täitmisel kasutatavad bussid varustama CENELEC standarditele EN 50436-1 ja EN 50436-2 vastavate alkolukkudega, siis omistatakse Pakkujale 5 punkti. Kõigi teiste lahenduste puhul saab Pakkuja 0 punkti.
			4. **Nõutud tingimustele vastavate talverehvide kasutamine perioodil 01.12-01.03.** Kui Pakkuja on valmis kõikidel pakkumuse täitmisel kasutatavatel bussidel kasutama perioodil 01.12-01.03 (talviste teeolude korral soovituslikult ka pikemal perioodil) Hankija poolt esitatud tingimustele vastavaid talverehve, siis omistatakse Pakkujale 5 punkti. Kõigi teiste lahenduste puhul saab Pakkuja 0 punkti.
			5. **Kolmepunkti turvavööde kasutamine** – Kui Pakkuja on valmis kõik pakkumuse täitmisel kasutatavad bussid, mis vastavad *AD Lisa 1 Tehniline kirjeldus: Lisa 1 Nõuded bussidele,* varustama kolmepunkti turvavöödega, siis omistatakse Pakkujale 5 punkti. Kõigi teiste lahenduste puhul saab Pakkuja 0 punkti.
			6. **Bussijuhtide töötasu täistööajale taandatuna** - Kui Pakkuja maksab bussijuhile minimaalselt 1350 eurot (bruto) kuus täistööajale taandatuna, siis omistatakse pakkumusele 5 punkti. Kõigi teiste lahenduste puhul saab Pakkuja 0 punkti.
		2. Pakkumuste lõplik väärtuspunktide arv on käesolevate juhiste punktide 11.2.1.1, 11.2.1.2, 11.2.1.3., 11.2.1.4, 11.2.1.5 ja 11.2.1.6 alusel saadud väärtuspunktide summa. Hankija tunnistab edukaks suurima väärtuspunktide summaga saanud pakkumuse, s.o majanduslikult kõige soodsama pakkumuse.

Hindamisel on aluseks alljärgnevad kriteeriumid:

|  |  |  |
| --- | --- | --- |
|  | **Kriteeriumid** | **Maksimaalsed punktid** |
| **1.** | Maksumus | 65 väärtuspunkti |
| **2.** | Metaangaasi kasutamine | 15 väärtuspunkti |
| **3.** | Alkolukkude olemasolu | 5 väärtuspunkti |
| **4.** | Nõutud tingimustele vastavate talverehvide kasutamine perioodil 01.12-01.03 | 5 väärtuspunkti |
| **5.** | Kolmepunkti turvavööde olemasolu | 5 väärtuspunkti |
| **6.** | Bussijuhtide töötasu täistööajale taandatuna | 5 väärtuspunkti |
|  | **KOKKU:** | **100 väärtuspunkti** |

* 1. Kui mõnel pakkumusel on võrdne väärtuspunktide koguarv, saab pingereas parema koha ja tunnistatakse edukaks pakkumus, mille maksumuse kriteeriumi väärtuspunktide arv on kõrgem.
	2. Kui pakkumuse maksumused on võrdsed, siis loetakse edukaks pakkumuseks pakkumus, mis on selle hanke juures Riigihangete registrisse sisestatud varem.
	3. Hankija ei garanteeri Pakkujale tankimisvõimalusi. Busside kütuse hankimise kokkulepped tuleb Pakkujatel teha kütuse tarnijatega.

# Selgituste saamise kord

* 1. Riigihanke alusdokumentide sisu kohta saab selgitusi Hankijalt kirjaliku pöördumisega e-riigihangete keskkonna teabevahetuse töölehel. Hankija vastab Pakkuja poolt esitatud küsimustele 3 (kolme) tööpäeva jooksul selgituse saamise taotlusest arvates, lisades vastused e-riigihangete keskkonna teabevahetuse töölehele. Kui riigihanke alusdokumentidega seotud selgitustaotluse Hankijale laekumise ja pakkumuste esitamise tähtpäeva vahele ei jää vähemalt 6 päeva, ei ole Hankija kohustatud selgitustaotlusele vastama (RHS § 46 lg 2).
		1. Pöördumine tuleb vormistada eesti keeles.
	2. Kui Pakkuja ei ole esitanud hankemenetluse käigus taotlusi täiendava informatsiooni saamiseks, ei aktsepteeri Hankija ühtegi Pakkuja hilisemat pretensiooni või nõuet hankemenetluse või hankelepingu täitmise käigus, mille aluseks on asjaolu, et Pakkuja hinnangul on hanke alusdokumendid vastuolulised või Pakkuja ei ole saanud Hankijalt selgitusi või lisainformatsiooni.

# Lepingu sõlmimine

* 1. Lepingu projekt on esitatud riigihanke alusdokumentides AD Lisa 2 ATL lepingutingimused.
	2. Leping sõlmitakse eesti keeles edukaks tunnistatud Pakkujaga pakkumuste jõusoleku tähtaja jooksul, kuid mitte varem kui 14 (neliteist) päeva möödumisel eduka Pakkuja kõrvaldamata jätmise ja kvalifitseerimise otsuse kohta teate esitamist. Ooteaega ei pea kohaldama, kui pakkumuse esitas ainult üks Pakkuja.
	3. Juhul, kui Lepingu sõlmimise viibimise tõttu, sealhulgas tulenevalt Lepingu sõlmimisele eelneva hankemenetlusega seonduvatest võimalikest vaidlustus- ja kohtumenetlustest, ei osutu võimalikuks Lepingu alusel liiniveo teostamise alustamine käesoleva dokumendi punktis 2.1 sätestatud eelduslikul alguskuupäeval, alustatakse liinivedu Hankija poolt nimetatud kuupäeval pärast viivitust põhjustanud asjaolu ära langemist, seejuures peab Tellija tagama, et Lepingu sõlmimise ja Lepingu alusel teenuse osutamise vahele jääks kuni 12 kuud ettevalmistusaega, välja arvatud, kui Vedaja on valmis teenuse osutamist alustama lühema ettevalmistusajaga. Eeltoodud juhtudel lükatakse edasi ka sätestatud liiniveo teostamise eelduslikku lõppkuupäeva perioodi võrra, mille osas liiniveo teostamise alustamine viibis.
1. **Lisad**

|  |  |
| --- | --- |
| **AD** | **Juhised pakkumuse koostamiseks** |
| **AD Lisa 1** | Tehniline kirjeldus |
| **AD Lisa 1 TK\* Lisa 1** | Tehniline kirjeldus: Lisa 1 Nõuded bussidele |
| **AD Lisa 1 TK Lisa 2** | Tehniline kirjeldus: Lisa 2 Sõiduplaanid |
| **AD Lisa 1 TK Lisa 3** | Tehniline kirjeldus: Lisa 3 Maksimaalsed täituvused |
| **AD Lisa 2** | ATL\*\* põhitekst |
| **AD Lisa 2 ATL Lisa 1** | ATL Lisa 1: Perioodi liinikilomeetri maksumus ja arveldamise kord |
| **AD Lisa 2 ATL Lisa 2** | ATL Lisa 2: Vedaja aruande ja taotluste vormid |
| **AD Lisa 2 ATL Lisa 3** | ATL Lisa 3: Liinitöö näitajad liinide kaupa |
| **AD Lisa 2 ATL Lisa 4** | ATL Lisa 4: Ebaregulaarsete veootsade aruanne |
| **AD Lisa 2 ATL Lisa 5** | ATL Lisa 5: Nõudeliinide kasutatavuse aruanne |
| **AD Lisa 2 ATL Lisa 7** | ATL Lisa 7: Teenuse tüüptingimused |
| **AD Lisa 2 ATL Lisa 8** | ATL Lisa 8: Kasutatavate busside loend |

\*TK – tehniline kirjeldus

\*\*ATL – avaliku teenindamise leping

# Pakkumuse vormid

|  |  |
| --- | --- |
| **AD Vorm 1** | Pakkumuse maksumuse arvestus |
| **AD Vorm 2** | Bussijuhtide tööaja ja palga arvestus |
| **AD Vorm 3** | Riigihanke teostamiseks pakkuja poolt kasutatavate busside loetelu |